1Ix wachalal, yix chi i cubam i c'ux che i nim laj Kajwal Jesucrísto, n-'us taj we n-xak jun ta quilic i winak qui 'ano. 2Por ejémplo, we que oc queb achiab pa molbal'ib, jun beyom, y jun niba', we i beyom-le chom u 'u', 'o bak che u 'ab, péro i niba' xa c'ojc'oj u 'u', 3we yix xui 'utz quiwil i jun chi chom u 'u', n-'us ta 'uri qui 'ano. We qui bij che i beyom: "Chat cul yet chi, chupam i chom laj cubibal-i", te'uri qui bij che i niba': "Chat tac'al ni yet chila, o chat cul na pulew", quix cha che, 4we queje ile qui 'ano, n-'us taj, man n-junam ti quilic i winak qui 'ano, chi que upon iwu'. Quix tijin 'uri chu 'onquil pacha quiqui 'an i juez chi n-suc'ul ti 'atbal tzij quiqui 'ano. 5Ix wachalal chi quix waj, chi ta pe': i Dios je u chom i je niba' chuwach i jyub ta'aj, cu yabej re u cubibal qui c'ux lic nim; are ile are i qui beyomal ique. Xak i 'atbal tzij re i Dios 'o que ique che, man u bim can i Dios chi cu ya chique ni'pa i c'ax quiqui na ire. 6Xui-ri yix xa junwi u 'onquil qui 'ano; xa qui ya qui q'uix i niba'ib, y qui coj qui 'ij i beyomab. ¿Xataba n-are ti beyomab quix qui ya pa c'ax? Cumal ique qui tij uyej; ¿xataba n-are ti ique quix qui c'am bi chuwach i 'atbal tzij? 7¿Xataba n-are ti beyomab quiqui yo'ya i lo'laj u bi i Jesucrísto, chi Toliwe? 8Cu bij u tzij i Dios: "C'ax cha na a lo'c'anij queje pacha i c'ax u na'ic awib yet ca 'ano." Are ile are i 'atz laj 'atbal tzij re i Dios. We lic qui 'an cas che i tzij-le, 'utz 'uri i qui 'ano. 9Xui-ri, we n-xak jun ta quilic i winak qui 'ano, quix tijin 'uri chu 'onquil i mac, xak 'o i mac chuwach i 'atbal tzij re i Dios. 10Jun, we ca tijin chu 'anic ronojel pacha cu bij i lajuj tzij pixab re i Dios, péro we cu canaj can u 'onquil jun che, que'el 'uri 'o u mac chuwach ronojel i lajuj tzij pixab. 11Man are i Dios chi xu bij i tzij-i: "Jun winak, we c'ulanic, mu min rib ru' chic jun chic;" xak are ire xu bij: "Mat camsanic." Bay, jun achi, tupu n-cu min ta rib ru' jun chic ixok, xui-ri we cu 'an i camic, siémpre 'o u mac; que'elok chi n-co'on ta cas 'uri che ronojel tak i tzij pixab. 12Yix ix 'elsam pu'ab i ujer 'atbal tzij; wo'or ix ocsam pu'ab i 'atbal tzij c'ac' chi quix resaj chi sak. Rumal-i chi na iwib wach i qui bij, xak wach i qui 'ano, man ca 'at ni tzij piwi ru' i mísmo tzij chi xix resaj chi sak. (Rumal i c'axnabal u c'ux i Dios, xix 'el chi sak; rumal-i xak 'o u chac chi yix 'o u c'axnabal i c'ux.) 13Man i Dios n-cril ta to'bal u wach jun winak we n-rilom ta to'bal u wach i rachi'il. Xui-ri, we yoj kilom to'bal qui wach i winak, i Dios cril 'uri to'bal ka wach yoj are cu 'an i 'atbal tzij chake. 14Wachalal, n-tu chac we caka bij chi 'o u cubibal ka c'ux che i Dios we n-caka 'alijinsaj taj ru' wach tak i caka 'ano; we queje u cubibal ka c'ux ile, n-ta co'on re 'uri chake. (Lic 'o u chac chi 'o u c'axnabal ka c'ux chique i winak.) 15Por ejémplo, we 'o jun kachi'il, lic niba', n-tu wa, n-tu 'u', 16we caka bij che: "Chawila awib; cwaj yin n-ta tew ca tijo, n-ta numic ca tijo," coj cha che, péro we n-caka ya ta che wach i rajwaxic che, n-ta que'el wi 'uri. 17Mokxa caka bij chi 'o u cubibal ka c'ux che i Kajwal, péro we n-ta jun 'utz caka 'an chique i winak, n-tu chac 'uri; n-ca 'alijin taj we oj re i Kajwal. 18Pent 'o jun cu bij: "Yet ca coj u 'ij i Dios ru' tak i 'utz ca 'ano; yin quin coj u 'ij i Dios ru' u cubibal in c'ux che. Cha 'alijinsaj chwe chi katzij 'o u cubibal a c'ux che," mok cu bij. Yin quin la' 'uri u wach che: Yin quin c'ut chawe chi 'o u cubibal in c'ux che i Kajwal man quin 'an i 'utz chique i winak; xui-ri i u cubibal a c'ux yet che i Kajwal n-ca 'alijin taj. 19Yet ca bij chi cul a c'ux chi xa jun i Dios; pues 'utz i ca ch'obo-le, xui-ri, xak i itzel quiqui coj ile, y que sicsat chuwach rumal qui xibriquil. 20Ma 'an tont che awib; cha ta u be: i u cubibal ka c'ux n-ta que'el wi we n-ta jun 'utz caka 'ano, 'alijinsabal-re u cubibal ka c'ux che i Dios. 21Ujer, i ka mam, mam Abraham, 'utz xe'el chuwach i Dios rumal wach i xu 'ano, man xu 'an cas che i Dios, are xtz'onox i rac'al che, chi a-Isaac u bi. Xu sujuj u camsaxic i rac'al puwi i altar chuwach i Dios. 22Chawila 'ut: i mam Abraham xu c'utu chi 'o u cubibal u c'ux rumal wach i xu 'ano. Queje ile xu tz'akatsaj u cubibal u c'ux ru' wach i xu 'ano. 23Queje ile xe'elok pacha i tz'ibtalic: "I mam Abraham xu coj i Dios, rumal-i i Dios xu bij chi 'utz xe'el chuwach ire." Rumal-i, ca bixic chi i mam Abraham, ramig i Dios. 24Chi, quiwil wi chi jun achi, 'utz que'el chuwach i Dios, n-xui ta rumal u cubibal u c'ux, xak rumal i 'utz cu 'ano. 25Xak queje ile i ati Rahab ujer, jun ixok lic ajmac, xui-ri, i Dios 'utz xrilo rumal wach i xu 'ano. Ire xu ya qui posar i winak chi je re i Dios, xe u to y xe resaj ali'al piqui'ab i winak chi je aj ch'o'oj chiquij. Rumal-i, i Dios 'utz xrilo. 26I cubibal c'uxij que'el 'uri pacha co'on jun ch'aculaj. Jun ch'aculaj, we n-ta ranima, camnak 'uri. Xak queje ile co'on i u cubibal ka c'ux; we n-caka 'an ti 'utz rumal, camnak 'uri u cubibal ka c'ux.
SANTIÁGO 2